На основу члана 10 став 1 тачка 5 Статута Задужбине Веселина Лучића, бр. 06- 291/14-12 од 23. јануара 2012. године, а на предлог Жирија за избор најбољег научног односно стручног остварења наставника и сарадника Универзитета у Београду у 2025. години, 03-13 број: 612-722/25-25 од 30. јуна 2025. године, Одбор Задужбине Веселина Лучића, на седници одржаној дана 9. јула 2025. године, донео је следећу:

О Д Л У К У

НАГРАДА ВЕСЕЛИНА ЛУЧИЋА, за најбоље научно односно стручно остварењe наставника и сарадника Универзитета у Београду у 2025. години   додељује се за:

Монографију: Цар Душан и Манастир Свети Арханђели, Манастир Свети Арханђели – Митрополија рашко-призренска и Платонеум д.о.о, 2024, коаутора др Владе Станковића и др Јелене Ердељан, редовних професора Универзитета у Београду – Филозофског факултета.

Образложење: Остварење представља значајан допринос проучавању улоге и значаја цара Душана, најмоћнијег владара светородне лозе Немањића, као и Манастира Светих Арханђела код Призрена, једног од најзначајнијих српских средњовековних манастира. Заједничко дело чине две комплементарне целине које, у симбиози, образују критички интонирану научну књигу. Први део, историјски осврт на цара Душана, стављен је у службу разумевања друштвених, политичких, идеолошких и других околности које су створиле оквире за уобличавање царског маузолеја код Призрена. Други део представља деконструкцију визуелног идентитета манастира, чије је језгро чинио надгробни споменик цара Душана. У целини гледано, положај цара Душана и његовог последњег почивалишта смешта се у контекст расветљавања историјских околности и трансфера уметничких пракси и империјалне идеологије из Византије у државу Немањића средином XIV века. Аутори су интердисципли-нарним поступком успели да реконструишу уобличавање, функционисање и разарање једног од кључних средњовековних топоса, те, у светлу савремене критичке историографије и студија визуелне културе, анализирају место цара Душана и његовог маузолеја у времену и успона и предстојеће пропасти српске средњовековне монархије. Овом публикацијом се научној и стручној јавности још једном указује на њену вредност и потребу даље ревитализације гробног маузолеја цара Душана.